Birkir Hólm Guðnason: framkvæmdastjóri Icelandair

Í þeirri efnahagskreppu sem nú gengur yfir heiminn, og þá ekki síst Ísland, hefur Icelandair þurft að hagræða og endurskipuleggja starfsemi sína með tilliti til ástandsins en stefnir af krafti inn í næsta ár þó á móti blási nú um stundir. Framkvæmdastjóri Icelandair er Birkir Hólm Guðnason:

„Þessa stundina erum við að aðlaga okkur að erfiðum aðstæðum. Við höfum einbeitt okkur að því að fá erlenda ferðamenn til landsins, þar sem íslenski markaðurinn hefur minnkað verulega, og okkur hefur gengið vel. Við sjáum 25% aukningu á ferðamönnum til landsins miðað við árstíma, en um leið er mikil fækkun Íslendinga. Hlutfallslega hafa Íslendingar verið stærri hluti farþega á veturna en útlendingar mun fleiri á sumrin. Varðandi aukninguna þá má rekja hana til þess að gengið er hagstætt og að við höfum verið að setja meiri kraft í auglýsingar erlendis heldur en við gerum yfirleitt á þessum árstíma.

Icelandair hefur komið sterkara inn í ástandið en mörg önnur fyrirtæki. Þegar ég tók við framkvæmdastjórastöðunni í maí var strax ákveðið að fara í hagræðingaraðgerðir þar sem við reiknuðum með minni eftirspurn og við búum vel að þeirri hagræðingu. En það er ekki sama minni eftirspurn og sá efnahagsskellur sem varð og því þurftum við að fara í enn frekari hagræðingaraðgerðir í október. Því miður hafa miklar hagræðingaraðgerðir í för með sér að segja þarf fólki upp og það er erfitt að þurfa að sjá á eftir góðu starfsfólki.

Hvað varðar framhaldið þá sé sé ekki ástæðu til annars en að ætla að við stöndum af okkur efnahagshrunið í heiminum eins og við gerðum eftir atburðina 11. september 2001, en Icelandair var eitt af fáum flugfélögum í heiminum sem átti gott ár í kjölfar þeirra atburða. Það skiptir máli að bregðast hratt við aðstæðum og aðlagast þeim og þegar tækifærin bjóðast þá er að grípa þau.“

Birkir er Akureyringur og er með átta ára stafsferil hjá Icelandair. Hann hefur að mestu starfað erlendis, var svæðisstjóri í Skandinavíu áður en hann tók við framkvæmdastjórastarfinu. Sambýliskona hans er Fríða Dóra Steindórsdóttir, flugfreyja hjá Icelandair, og eiga þau þrjú börn.

Birkir hefur mikinn áhuga á íþróttum og fylgist vel með sínu liði í ensku knattspyrnunni sem er Manchester United: „Þegar ég byrjaði að halda með United sex ára gamall gátu þeir ekki neitt, en nú vil ég helst að þeir vinni alla titla sem í boði eru og verð fyrir vonbrigðum ef það næst ekki. Annað félag sem ég stend með í blíðu og stríðu er Þór á Akureyri en segja má að ég hafi alist upp hjá félaginu. Hvað varðar mína íþróttaiðkun þá hef ég aðeins verið að spila golf og tennis þegar tími gefst. Starfs míns vegna er ég mikið á ferðinni auk þess sem ég bjó lengi erlendis og ferðalög er því hluti af lífi okkar Fríðu, en ofarlega hjá okkur er að vera með heima með fjölskyldunni, fara í gönguferðir og í sund með börnin og eiga góða stund með ættingjum og vinum.“

Nafn: Birkir Hólm Guðnason.

Fæðingarstaður: Akureyri, 6. maí 1974.

Foreldrar: Guðni Jónsson og Rannveig Baldursdóttir (bæði látin).

Maki: Fríða Dóra Steindórsdóttir.

Börn: Viktor Már, 8 ára, Jason Máni, 5 ára og Hildur Hólm, 2ja ára.

Menntun: B.Sc. í rekstrarhagfræði frá Aalborg Universitet og mastersnám/Cand.merc. í alþjóðaviðskiptum frá sama skóla.

Texti: Hilmar Karlsson. Mynd: Geir Ólafsson.